[pic] | EUROOPAN YHTEISÖJEN KOMISSIO | Bryssel 23.9.2008 KOM(2008) 579 lopullinen KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE verkkovierailuista yleisissä matkapuhelinverkoissa yhteisön alueella ja direktiivin 2002/21/EY muuttamisesta 27 päivänä kesäkuuta 2007 annetun Euroopan parlamentin ja neuvoston asetuksen (EY) N:o 717/2007 toimivuutta koskevan uudelleentarkastelun tuloksista {KOM(2008) 580 lopullinen} KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE verkkovierailuista yleisissä matkapuhelinverkoissa yhteisön alueella ja direktiivin 2002/21/EY muuttamisesta 27 päivänä kesäkuuta 2007 annetun Euroopan parlamentin ja neuvoston asetuksen (EY) N:o 717/2007 toimivuutta koskevan uudelleentarkastelun tuloksista(ETA:n kannalta merkityksellinen teksti)SISÄLTÖ 1. Johdanto 3 2. Taustaa 3 2.1. Voimassaoleva asetus 3 2.2. Yleiskatsaus markkinoihin 4 2.3. Asetuksen antamisen jälkeen tapahtunut kehitys 5 2.4. Kuulemisprosessi 5 3. Uudelleentarkastelu 6 3.1. Tavoitteiden saavuttaminen 6 3.2. Erityiskysymykset 7 3.3. Asetuksen voimassaolon jatkaminen ja sen soveltamisalan laajentaminen 9 4. Päätelmät 11 1. JOHDANTO Euroopan komissio pyrkii edelleen toteuttamaan yhtenäismarkkinat ja saavuttamaan Lissabonin strategian tavoitteet, joiden päämääränä on tehdä EU:sta maailman dynaamisin ja kilpailukykyisin tietoon perustuva talous. Rajatylittävien yhteyksien helpottaminen on yksi tärkeimmistä näiden tavoitteiden saavuttamista edistävistä tekijöistä. Vuonna 2007 voimaantullut Euroopan parlamentin ja neuvoston asetus (EY) N:o 717/2007 verkkovierailuista yleisissä matkapuhelinverkoissa yhteisön alueella ja direktiivin 2002/21/EY muuttamisesta, jäljempänä ’asetus’[1], on myös hyvä esimerkki komission poliittisesta ohjelmasta ”Tulosten Eurooppa”, jolla pyritään saattamaan hyödyt kaikkien Euroopan kansalaisten ulottuville ja laajentamaan EU:n tähänastisia saavutuksia. Asetuksen voimassaolo päättyy 30. kesäkuuta 2010, jolleivät parlamentti ja neuvosto pidennä sitä komission ehdotuksesta. Asetuksessa vaaditaan komissiota tarkastelemaan uudelleen sen toimivuutta ja raportoimaan asiasta Euroopan parlamentille ja neuvostolle viimeistään 30. joulukuuta 2008[2]. Komission tehtäviin kuuluu arvioida, onko asetuksen tavoitteet saavutettu, tarkastella verkkovierailuasiakkaille tarjottavien puhe- ja dataviestintäpalvelujen (myös tekstiviestien) tukku- ja vähittäishintojen kehitystä sekä antaa suosituksia näiden palvelujen mahdollisesta sääntelystä kuluttajien edut huomioon ottaen. Tässä tiedonannossa esitetään tulokset komission tekemästä asetuksen toimivuutta koskeneesta uudelleentarkastelusta ja komission näiden päätelmien perusteella ehdottamat tärkeimmät poliittiset muutokset. Siihen liittyy asetuksen muuttamista koskeva lainsäädäntöehdotus. Yksityiskohdat ja perustelut ovat lainsäädäntöehdotuksessa ja sitä koskevassa vaikutusten arvioinnissa. Uuden ehdotuksen oikeusperustana on EY:n perustamissopimuksen 95 artikla, joka oli myös asetuksen oikeusperusta. 2. Taustaa 2.1. Voimassaoleva asetus Rajajatylittävien palvelujen erityispiirteiden ja yhteisön sisäisten verkkovierailumarkkinoiden rakenteen vuoksi kansallisten sääntelyviranomaisten on erittäin vaikeata käsitellä tehokkaalla tavalla kilpailun puuttumista ja siitä johtuvia verkkovierailupalvelujen korkeita hintoja yhteisössä. Euroopan sääntelyviranomaisten ryhmä (ERG) perustettiin antamaan asiantuntija-apua komissiolle sellaisissa sääntelyyn liittyvissä kysymyksissä, joilla on merkitystä yhtenäismarkkinoiden kannalta. Ryhmä tunnusti ongelman vakavuuden ja pyysi komissiota toteuttamaan toimia EU:n tasolla. Komissio antoi yhteisön yleisiä matkaviestinverkkoja koskevan asetusehdotuksensa 12. heinäkuuta 2006[3]. Euroopan parlamentti ja neuvosto antoivat asetuksen kesäkuussa 2007. Sillä parannetaan yhtenäismarkkinoiden sujuvuutta, varmistetaan korkeatasoinen kuluttajansuoja, turvataan matkaviestinoperaattoreiden välinen kilpailu sekä kannustetaan innovaatiota ja kuluttajien valinnanmahdollisuuksia. Komissio on nyt saanut päätökseen asetuksen toimivuutta koskevan uudelleentarkastelunsa. Siinä keskityttiin asetuksen päätavoitteisiin, jotka ovat kilpailun edistäminen, yhtenäismarkkinoiden lujittaminen ja sen varmistaminen, että kuluttajilta ei peritä rajatylittävistä palveluista perusteettoman korkeita maksuja kotimaan hintoihin verrattuna. Uudelleentarkastelussa komissio tutki myös tekstiviesti- ja datapalvelujen sääntelyn tarvetta asetuksen voimaantulon jälkeen tapahtuneen kehityksen valossa. 2.2. Yleiskatsaus markkinoihin Verkkovierailupalvelujen EU-markkinat voidaan jakaa puhelu-, tekstiviesti- ja datapalveluihin. Näistä kolmesta segmentistä saatiin tuloja vuonna 2007 yhteensä 6,54 miljardia euroa[4]. Osuus on noin 4,7 prosenttia EU:n koko matkaviestintämarkkinoista. Vaikka verkkovierailupalvelut eivät ole matkaviestintäalalla yhtä merkittäviä tulonlähteitä kuin kotimaiset palvelut, verkkovierailujen osuus operaattoreiden tuloista on silti tärkeä ja niiden voittomarginaali on yleensä houkuttelevampi kuin muilla palveluilla. Vuonna 2007 puhelujen osuus tuloista oli 79,1 prosenttia koko verkkovierailumarkkinoista, tekstiviestien 12,3 prosenttia ja datapalvelujen 8,6 prosenttia. Puhelu- ja tekstiviestipalvelujen kasvu kuvastaa näiden markkinasegmenttien kehittyneisyyttä. Datapalvelujen verkkovierailun dynaaminen kasvu on yhdenmukainen kotimaisen matkaviestinnän datapalvelujen kasvun kanssa. Sen vuoksi datapalvelut ohittavat yhden tai kahden vuoden kuluessa tekstiviestipalvelut, ja niistä tulee toiseksi suurin verkkovierailusegmentti. Verkkovierailupuhelujen hinnat ovat alentuneet asetuksen ansiosta, mutta näin ei ole käynyt tekstiviestien verkkovierailun osalta, sillä niiden hinnat ovat yleisesti ottaen muuttuneet vain vähän viimeisen vuoden aikana, vaikka operaattoreita on kehotettu toimimaan hintasääntelyn välttämiseksi. Toisaalta datapalvelujen verkkovierailusta perittävät hinnat ovat edelleen korkeat, vaikka tukku- ja vähittäishinnat ovat alentuneet. Koska datapalvelujen verkkovierailun hinnoittelu ei ole avointa, tämä voi johtaa jättilaskuihin. Datapalvelujen verkkovierailun hintojen on oltava kilpailukykyisiä, jotta voitaisiin poistaa esteet matkaviestinnän internetpalvelujen käytölle rajoja ylittäessä. 2.3. Asetuksen antamisen jälkeen tapahtunut kehitys Asetuksen antamisen jälkeen komissio teki tiivistä yhteistyötä ERG:n kanssa asetuksen täytäntöönpanon valvomiseksi. Ryhmä käynnisti laajan tiedonkeruun, jonka perusteella laadittiin kaksi vertailuraporttia[5]. Komissio antoi riippumattomille konsulteille toimeksiannon tehdä tutkimus datapalvelujen verkkovierailusta. Tutkimus julkaistiin 27. kesäkuuta 2008[6]. Komissio keräsi itse tietoja yli 120 operaattorilta. 2.4. Kuulemisprosessi Laaja julkinen kuuleminen käynnistettiin 7. toukokuuta 2008. Komissio pyysi huomautuksia asetuksen uudelleentarkastelusta ja asetuksen mahdollisesta laajentamisesta koskemaan tekstiviestien ja datapalvelujen verkkovierailua. Yhteensä 39 kysymystä esitettiin asetuksen yleisestä toimivuudesta sekä yksityiskohtaisemmista seikoista, kuten tahattomasta verkkovierailusta, pieniin operaattoreihin ja kotimaan hintoihin kohdistuvista vaikutuksista sekä tosiasiallisista ja laskutetuista soittoajoista. Vastauksia saatiin 45. Ei-luottamukselliset vastaukset on julkaistu[7]. Vastaukset, mukaan lukien ERG:n vastaus, otettiin huomioon valmisteltaessa tätä uudelleentarkastelua. Julkiseen kuulemiseen annetuissa vastauksissa tuettiin voimakkaasti näkemystä, jonka mukaan puhelujen sääntelyä olisi jatkettava vuoteen 2010 asetetun määräajan jälkeen. ERG, yksittäiset kansalliset sääntelyviranomaiset, jäsenvaltiot ja kuluttajajärjestöt puolsivat sekä tukku- että vähittäishintojen sääntelyn jatkamista. Myös pienet operaattorit tukivat asetuksen voimassaolon jatkamista ainakin tukkuhintojen osalta. Tekstiviestien verkkovierailun sääntelyä kannatettiin varsinkin siitä syystä, että vähittäishinnat eivät ole muuttuneet. Vaikka GSM Association ja useimmat matkaviestinverkko-operaattorit vastustivat yleisesti verkkovierailupuhelujen sääntelyn jatkamista ja asetuksen soveltamisalan laajentamista koskemaan datapalvelujen ja tekstiviestien verkkovierailua, eräät operaattorit puolsivat tekstiviestien verkkovierailun tukkuhintojen sääntelyä. Datapalvelujen verkkovierailun osalta oltiin lähes yksimielisiä siitä, että jättilaskuista on päästävä eroon. Tällaisen verkkovierailun korkeista hinnoista oltiin huolestuneita. 3. Uudelleentarkastelu Sen lisäksi, että komission oli määrä arvioida asetuksen tavoitteita ja tehdä päätös tekstiviestien ja datapalvelujen verkkovierailua koskevan sääntelyn ehdottamisesta, sen oli tarkoitus myös arvioida, onko markkinakehityksen, kilpailun ja kuluttajansuojan kannalta tarpeellista pidentää asetuksen voimassaoloaikaa tai muuttaa sitä jäsenvaltioissa tapahtuneen matkaviestintä- ja datapalveluista perittävien hintojen kehityksen ja pienten, riippumattomien tai uusien operaattoreiden kilpailutilanteeseen kohdistuvien vaikutusten vuoksi. Lisäksi asetuksessa säädetään, että jos komissio katsoo tällaisen tarpeen olevan olemassa, sen on toimitettava asiaa koskeva ehdotus Euroopan parlamentille ja neuvostolle. 3.1. Tavoitteiden saavuttaminen Asetuksen tavoitteena oli ottaa käyttöön yhteinen lähestymistapa, jolla varmistetaan, että käyttäjät eivät joudu maksamaan verkkovierailusta yhteisössä kohtuuttomia hintoja puheluja soitettaessa ja vastaanotettaessa. Tarkoituksena oli varmistaa yhtenäismarkkinoiden asianmukainen toiminta ja korkeatasoinen kuluttajansuoja. Muita asetuksen tavoitteita olivat matkapuhelinoperaattoreiden välisen kilpailun turvaaminen sekä innovaation ja kuluttajien valinnanvapauden kannustaminen. Eurotariffien käyttöönotto sujui moitteettomasti. Kansalliset sääntelyviranomaiset havaitsivat vain joitakin ongelmia. Komission suorittama täytäntöönpanon valvonta on osoittanut, että asetuksessa säädettyjä velvoitteita noudatetaan ja että kuluttajilta veloitettavat eurotariffit eivät ole korkeampia kuin asetuksessa säädetyt enimmäismäärät. Puhelujen soittamisesta ja vastaanottamisesta maksettavat verkkovierailuhinnat ovat näin ollen alhaisemmat. Ennen asetuksen voimaantuloa verkkovierailupuhelun soittaminen maksoi keskimäärin 0,7692 euroa ja vastaanottaminen 0,417 euroa. Asetuksen voimaantulon jälkeen sekä puhelujen soittamisen että vastaanottamisen hinnat alenivat, sillä eurotariffien enimmäismääräksi vahvistettiin 0,49 euroa (ilman arvonlisäveroa) puhelun soittamisen osalta ja 0,24 euroa (ilman arvonlisäveroa) puhelun vastaanottamisen osalta. Ensin mainittua on sittemmin alennettu 0,46 euroon (ilman arvonlisäveroa) ja jälkimmäiseksi mainittua 0,22 euroon (ilman arvonlisäveroa). Kun asetus tuli voimaan, 400 miljoonaa asiakasta pystyi hyötymään eurotariffeista, joista tuli oletushinnat EU:ssa. Asiakkaat voivat myös käyttää hyödyksi erikoistarjouksia, mutta tällöin he maksavat kuitenkin minuuttia kohden suurin piirtein yhtä paljon kuin eurotariffeja maksavat asiakkaat. Näin ollen eurotariffeja maksavat kuluttajat säästävät keskimäärin 36,4 prosenttia puhelujen soittamisen osalta ja 42,9 prosenttia puhelujen vastaanottamisen osalta verrattuna EU:n verkkovierailuhintoihin vuoden 2007 alussa. Asetuksen ansiosta myös avoimuus on lisääntynyt huolimatta siitä, että jotkut operaattorit eivät kyenneet ratkaisemaan ajoissa avoimuusvaatimuksiin liittyviä teknisiä ongelmia. Useimmat operaattorit noudattivat kuitenkin vaatimuksia ajoissa. Niissä tapauksissa, joissa operaattoreilla oli täytäntöönpanovaikeuksia, kansalliset sääntelyviranomaiset seurasivat tilannetta varmistaakseen, että korjaavat toimenpiteet toteutetaan hyvissä ajoin. Operaattorin vaihtamisesta aiheutuvien kustannusten ja riittävän korvattavuuden puuttumisen kaltaisia ongelmia ei ole kuitenkaan pystytty ratkaisemaan verkkovierailupuhelujen markkinoilla. Myöskään kilpailua ei ole juurikaan syntynyt, joten hinnat ovat yleensä pysyneet hintakattojen tuntumassa. Vaarana on näin ollen, että asetuksen voimassaolon päättyminen saattaa johtaa hintojen nousuun. 3.2. Erityiskysymykset Tahaton verkkovierailu Tahaton verkkovierailu on edelleen kiistanalainen kysymys raja-alueilla. Koska asiakkaille on nyt annettava tiedot verkkovierailun hinnoista, he tietävät, milloin he käyttävät verkkovierailua tahattomasti. Kansalliset sääntelyviranomaiset ja jäsenvaltioiden hallinnot ovat myöskin pyrkineet ratkaisemaan ongelman kahdenvälisellä yhteistyöllä. Tältä osin onkin tehty jo useita sopimuksia. Komissio jatkaa tilanteen tarkastelua varmistaakseen yhtenäismarkkinoiden moitteettoman toiminnan. Pieniin operaattoreihin kohdistuvat vaikutukset Asetuksella varmistetaan, että pienten operaattoreiden verkkovierailusta maksamat tukkuhinnat ovat alhaisempia. Tällä on ollut myönteinen vaikutus pieniin operaattoreihin. Eräät niistä veloittavat kaikkein alhaisimpia vähittäishintoja markkinoilla. Julkisessa kuulemisessa yksi esille tullut ongelma oli se, että uusilla operaattoreilla on vaikeuksia tehdä ajoissa uusia verkkovierailusopimuksia kaikkien operaattoreiden kanssa. Tämä on ongelma silloin, kun tilaajat eivät voi verkkovierailun aikana vaihtaa tekstiviestejä muun jäsenvaltion matkaviestinverkkojen tilaajien kanssa, koska sopimusta tällaisesta viestinvaihdosta ei ole tehty. Kansalliset sääntelyviranomaiset voivat käyttöoikeusdirektiivin[8] 5 artiklan nojalla puuttua asiaan omasta aloitteestaan vaatimusten noudattamisen varmistamiseksi. Liikenteenohjaus Asetuksen toimivuutta koskevan uudelleentarkastelun aikana komissio ei ole havainnut eikä sen tietoon ole saatettu tapauksia, joissa liikenteenohjausta olisi käytetty kuluttajien harhauttamiseksi. Koska operaattoreiden eurotariffeille on vahvistettu yläraja, useimmat operaattorit päättivät tarjota samaa hintaa kaikissa vierailuverkoissa. Tällaisen avoimuuden ansiosta asiakkaiden ei tarvitse vaivautua vaihtamaan manuaalisesti halvempaan verkkoon. Syrjäisimmät alueet Komission uudelleentarkastelussa kävi ilmi, ettei syrjäisimmillä alueilla ole havaittu kielteisiä vaikutuksia. Julkisen kuulemisen sekä komission ja Ranskan viranomaisten välisten keskustelujen perusteella on selvää, että Ranskaa koskenut kysymys on ratkaistu. Ranska on antanut lainsäädäntöä, jolla varmistetaan, että sen syrjäisimmillä alueilla asuvat kansalaiset eivät ole muita huonommassa asemassa soittaessaan emämaahan. Kotimaan hinnat Komissio on myös tarkastellut, ovatko kotimaan hinnat nousseet nimenomaisesti asetukseen liittyvistä syistä. Se totesi, että on erittäin vaikeata vahvistaa, että mahdolliset kotimaan hintojen nousut johtuisivat suoranaisesti asetuksen käyttöönotosta. ERG toteaa, että kotimaan hinnat matkaviestinverkoissa eivät todennäköisesti nouse, koska ne ovat tärkein kilpailun kohde. Sääntelykehyksen täytäntööpanoa koskevassa 13. seurantakertomuksessa todetaan myös, että matkaviestinpalvelujen hinnat alenivat edelleen vuonna 2007[9]. Hinnoittelun perusteena käytettävä aika Hintarajat ilmaistaan asetuksessa minuuttia kohden. On kuitenkin käynyt ilmi, että eräät operaattorit laskuttavat puhelut jopa 60 sekunnin erissä sekuntikohtaisen hinnoittelun sijaan, mikä heikentää asetuksen vaikutuksia. Jotkut operaattorit muuttivat asetuksen voimaantulon jälkeen hinnoitteluaan nimenomaisesti vähentääkseen asetuksen vaikutuksia. ERG arvioi, että minuuttikohtaisen hinnoittelun vuoksi tyypillinen lasku on vähittäisasiakkaalle noin 24 prosenttia suurempi soitettujen puhelujen osalta ja noin 19 prosenttia vastaanotettujen puhelujen osalta silloin, kun käytetään eurotariffeja. 3.3. Asetuksen voimassaolon jatkaminen ja sen soveltamisalan laajentaminen Puhelut Kuten edellä todetaan, ennen asetuksen voimaantuloa havaittuja perusongelmia ei ole ratkaistu. Kilpailua on jonkin verran, mutta hintatarjouksia ei markkinoilla juurikaan esiinny. Vaikka verkkovierailupuhelut voivat olla matkaviestinverkko-operaattoreille tärkeä tulojen ja voittojen lähde, kuluttajahintojen kannalta verkkovierailupuhelut ovat vain osa laajempaa kokonaisuutta eikä niiden merkitys ole yhtä suuri kuin esim. kotimaan puheluiden ja tekstiviestien tai puhelinten kytkykaupan. Tämä rajoittaa operaattoreiden mahdollisuutta houkutella asiakkaita edullisilla verkkovierailuhinnoilla. Kilpailun syntymistä on jarruttanut myös se, että operaattorin vaihtamisesta aiheutuu kustannuksia ja verkkovierailupuhelujen korvattavuus ei ole riittävää silloin, kun asiakas on ulkomailla. Edellä kuvailtu minuuttikohtaiseen hinnoitteluun liittyvä ongelma on osoittanut, että operaattorit ovat käyttäneet hyväkseen asetuksen laadinnassa jätettyä liikkumavaraa, jonka ansiosta ne voivat maksimoida tulonsa muiden operaattoreiden kustannuksella (tukkutasolla) ja asiakkaiden kustannuksella. Sen vuoksi olisi vahvistettava eurotariffien hinnoittelun perusteena käytettävää aikaa koskevat yhteiset säännöt, jotta yhtenäismarkkinoita voitaisiin lujittaa ja kuluttajansuoja saada yhtenäiselle tasolle. Ehdotus 1. Tukku- ja vähittäishintojen sääntelyn jatkaminen vuoteen 2013 asti Komissio ehdottaa, että asetuksen voimassaoloa jatketaan vuodesta 2010 vielä kolmella vuodella vuoteen 2013 asti, jotta varmistetaan, ettei kuluttajilta peritä liian korkeita hintoja ja että kilpailun syntymiselle olisi riittävästi aikaa. Sekä soitettavien että vastaanotettavien puhelujen eurotariffien enimmäismäärät alenevat edelleen vuosittain lineaarisesti näiden kolmen vuoden aikana[10]. Kilpailun helpottamiseksi komissio on pyrkinyt korottamaan marginaaleja vähittäistasolla alentamalla tukkuhintoja aggressiivisemmin. Tämän pitäisi parantaa operaattoreiden mahdollisuutta harjoittaa hintakilpailua vähittäistasolla, mikä puolestaan edistää varsinaisen kilpailun syntymistä markkinoille. Hinnoittelun perusteena käytettävään aikaan liittyvän ongelman ratkaisemiseksi operaattoreiden on vähittäistasolla laskutettava puhelut sekuntikohtaisesti. Niille jätettäisiin kuitenkin mahdollisuus soveltaa soitettaviin puheluihin 30 sekunnin pituista lähtöhintaa. Tällaista lähtöhintaa ei saisi periä vastaanotettavista puheluista. Operaattoreiden olisi myös laskutettava toisiltaan säänneltyjen verkkovierailupuhelujen tukkumaksut sekuntikohtaisesti. Tekstiviestit Tekstiviestien verkkovierailuhinnat ovat muuttuneet vain vähän viime vuosina poliittisesta painostuksesta huolimatta. Tekstiviestien verkkovierailun keskihinta oli vuoden 2007 kolmannella neljänneksellä 29 senttiä, josta ne alenivat 28,5 senttiin vuoden 2008 ensimmäisellä neljänneksellä. Lisäksi operaattoreiden julkisessa kuulemisessa antamien vastauksien perusteella hintojen merkittävä aleneminen pelkästään alan omien toimen avulla ei näytä kovinkaan todennäköiseltä. Komissio totesi uudelleentarkastelussaan, että tukku- ja vähittäishintojen tasoa ei voida perustella taustakustannuksilla ja että verkkovierailupuhelujen tapaan operaattoreiden keskuudessa ei näytä olevan riittävästi kilpailua, jotta hinnat alenisivat. Ehdotus 2. Laajennetaan asetus koskemaan tekstiviestien verkkovierailun tukku- ja vähittäishintoja vuoteen 2013 asti ja lisätään hintojen avoimuutta. Komissio ehdottaa, että asetuksen soveltamisalaa laajennetaan. Se ehdottaa, että tekstiviestien verkkovierailun tukku- ja vähittäishinnoille vahvistetaan enimmäismäärä[11]. Komissio ehdottaa myös, että asiakkaille olisi tultava automaattisesti viesti joka kerta, kun he siirtyvät omasta jäsenvaltiostaan toiseen jäsenvaltioon. Viestissä olisi oltava henkilökohtaiset hinnoittelutiedot siitä, kuinka paljon tekstiviestien lähettäminen maksaa asiakkaalle vierailujäsenvaltiossa. Datapalvelujen verkkovierailu Datapalvelujen verkkovierailusta perittävät hinnat olivat korkeat jo silloin, kun komissio ehdotti asetusta vuonna 2006. Tilanne on kuitenkin viime vuosina kärjistynyt entisestään erityisesti sylimikron käyttäjien keskuudessa nopeiden internetliittymien ja laajakaistaisten matkaviestintäpalvelujen myötä. Tämä on aiheuttanut jättilaskuja kiinteisiin hintoihin kotonaan tottuneille käyttäjille, koska verkkovierailu voidaan laskuttaa megatavukohtaisesti. Tällaisten palvelujen korkeiden hintojen synnyttämä keskustelu osoittaa, että toimia on toteutettava erityisesti avoimuuden lisäämiseksi ja jättilaskujen estämiseksi, jotta sekä kuluttajien että matkaviestinoperaattoreiden edut otettaisiin huomioon. Lisäksi muussa kuin ensisijaisessa verkossa tällaisista palveluista perittävät erityisen korkeat tukkuhinnat johtuvat vaikeuksista liikenteenohjauksessa. Operaattoreilla ei ole tällöin mitään syytä alentaa tukkuhintoja yksipuolisesti, koska liikenteen vastaanotto tapahtuisi riippumatta siitä, kuinka korkea veloitettava hinta on. Tämä rajoittaa kotioperaattoreiden mahdollisuutta ennakoida tukkukustannuksiaan ja tarjota asiakkailleen avoimia ja kilpailukykyisiä hintapaketteja. Sen vuoksi olisi tukkuhinnoille asetettava turvaraja tasolle, jolla kohtuuttomat tukkuhinnat alenisivat mutta joka olisi silti riittävän korkea varmistamaan, että kilpailu ei vääristy tai että kilpailun syntyminen ei esty. Ehdotus 3. Lisätään avoimuutta ja otetaan käyttöön vuoteen 2013 asti kestävä tukkuhintojen turvamekanismi datapalvelujen verkkovierailusta aiheutuvien jättilaskujen estämiseksi Komissio ehdottaa toimenpiteitä sen varmistamiseksi, että verkkovierailuasiakkaat ovat riittävän tietoisia datapalvelujen verkkovierailusta veloitettavista maksuista. Viesti tästä olisi lähetettävä automaattisesti. Viimeistään 1. heinäkuuta 2010 operaattoreiden on annettava asiakkaille mahdollisuus asettaa etukäteen saldoraja datapalvelujen verkkovierailusta kertyville kuluilleen. Komissio ehdottaa myös, että datapalvelujen verkkovierailusta perittäville tukkuhinnoille asetettavaksi turvarajaksi olisi vahvistettava keskimäärin enintään 1 euro megatavua kohden kahden operaattorin välillä. Tämän ansiosta operaattorit voivat ottaa käyttöön avoimia hinnoittelujärjestelyjä ja ennakoida varmemmin tukkukustannuksensa. 4. Päätelmät Asetuksen ansiosta saavutetuista tuloksista huolimatta verkkovierailumarkkinoiden dynaamisuus ei ole muuttunut riittävästi asetuksen voimaantulon jälkeen, jotta komissio voisi suositella, että asetuksen voimassaolon annettaisiin päättyä vuonna 2010. Yhtenäismarkkinoiden moitteettoman toiminnan parantamiseksi asetuksen soveltamisalaa ehdotetaan laajennettavaksi siten, että siihen kuuluisi tekstiviestien ja datapalvelujen verkkovierailu. Tekstiviestien verkkovierailuhinnat ovat muuttuneet vain vähän viime vuosina eikä ole kovinkaan todennäköistä, että hinnat alenisivat huomattavasti tulevaisuudessa pelkästään alan omien toimien avulla. Datapalvelujen verkkovierailusta perittävien hintojen synnyttämä keskustelu osoittaa, että toimia on toteutettava erityisesti avoimuuden lisäämiseksi ja jättilaskujen estämiseksi. Komissio ehdottaa verkkovierailupuheluista ja tekstiviestien verkkovierailusta perittävien tukku- ja vähittäishintojen sääntelyä. Ehdotuksen mukaan tukku- ja vähittäishintojen välisiä enimmäismarginaaleja on korotettava. Tällä pyritään tekemään kilpailtujen markkinoiden syntyminen vihdoinkin mahdollisimman todennäköiseksi. Komissio ehdottaa myös, että kuluttajia olisi suojattava paremmin minuuttikohtaisen laskutuksen aiheuttamalta ylihinnoittelulta. Se ehdottaa kuitenkin erilaista lähestymistapaa datapalvelujen verkkovierailulle, koska havaitut ongelmat ovat luonteeltaan erilaisia. Se katsoo erityisesti, että jättilaskuja ei voida hyväksyä ja että on toimittava kiireellisesti hintojen avoimuuden lisäämiseksi ja huomattavaa kilpailun vääristymistä aiheuttavien kohtuuttomien tukkuhintojen poistamiseksi. Verkkovierailumarkkinoiden ominaisuudet ovat ainutlaatuisia, minkä vuoksi myös toteutettavien toimenpiteiden on oltava poikkeuksellisia. Sen vuoksi toimenpiteiden olisi oltava voimassa 30. kesäkuuta 2013 asti. Komissio jatkaa yhteisön sisäisten verkkovierailumarkkinoiden kehityksen seuraamista ja ehdottaa, että vuonna 2011 tehdään toinen uudelleentarkastelu, josta laaditaan kertomus Euroopan parlamentille ja neuvostolle. Komissio pyrkii tekemään kaikkensa auttaakseen Euroopan parlamenttia ja neuvostoa sopimaan edellä mainituista seikoista mahdollisimman pian, jotta varmistetaan, että eurooppalaiset matkaviestinpalvelujen käyttäjät voisivat hyötyä näistä ehdotuksista vuoden 2009 kesään mennessä. Näin ollen kansalaisten odotukset EU:ta kohtaan täyttyisivät ja samalla varmistettaisiin, että EU toteuttaa sen kansalaisia hyödyttäviä toimia. [1] EUVL L 171, 29.6.2007, s. 32. [2] Asetuksen 11 artikla. [3] Ehdotus: Euroopan parlamentin ja neuvoston asetukseksi verkkovierailuista yleisissä matkaviestinverkoissa yhteisön alueella ja sähköisten viestintäverkkojen ja -palvelujen yhteisestä sääntelyjärjestelmästä annetun direktiivin 2002/21/EY muuttamisesta, KOM(2006) 382, 12.7.2006. [4] Tämä luku on saatu kansallisten sääntelyviranomaisten ja Euroopan komission tekemästä yksityiskohtaisesta tutkimuksesta. Yksittäisiä operaattoreita koskevia tietoja saatiin 27 kansalliselta sääntelyviranomaiselta. Tiedot koottiin tämän jälkeen yhteen alhaalta ylöspäin -lähestymistapaa noudattaen. [5] http://www.erg.eu.int/documents/docs/index_en.htm. [6] http://ec.europa.eu/information_society/activities/roaming/docs/study_data_roaming.pdf. [7] Verkkosivut: http://ec.europa.eu/information_society/activities/roaming/regulation/consult08/contributions/index_en.htm. [8] EYVL L 108, 24.4.2002, s. 7. [9] KOM(2008) 153, 19.3.2008. [10] Puhelun soittamisesta perittävä tukkuhinta on 26 senttiä 1. heinäkuuta 2010, jonka jälkeen se alenee vuosittain 23 senttiin, 20 senttiin ja 17 senttiin. Puhelun soittamisesta perittävän eurotariffin enimmäismäärä on 43 senttiä 1. heinäkuuta 2010, jonka jälkeen se alenee vuosittain 40 senttiin, 37 senttiin ja 34 senttiin. Puhelun vastaanottamisesta perittävän eurotariffin enimmäismäärä on 19 senttiä 1. heinäkuuta 2010, jonka jälkeen se alenee vuosittain 16 senttiin, 13 senttiin ja 10 senttiin. [11] Kahden operaattorin välisestä tekstiviestien verkkovierailusta perittävät tukkuhinnat saisivat olla keskimäärin enintään 4 senttiä viestiä kohden 1. heinäkuuta 2009 alkaen. Tämä vastaa tosiasiallisia kustannuksia tukkutasolla. Samasta päivämäärästä alkaen tekstiviestien verkkovierailusta perittävät vähittäishinnat saisivat olla enintään 11 senttiä. Täten varmistettaisiin, että operaattorit saisivat kohtuullisen tuoton ja että kuluttajansuoja turvataan.